兩位後衞發威建功 熱刺升上前4位
2024年04月08日 12:01
東網電視
更多新聞短片
雲迪尹(中)今仗射入1球。(Getty Images)
周一(8日)凌晨英超,熱刺憑兩位後衞雲迪尹、柏度樸路發威入波,主場以3比1擊敗諾定咸森林,反超前阿士東維拉,升上第4位,爭奪下屆歐聯入場券形勢佔上風。
熱刺一開波就強攻對手,上半場15分鐘,孫興民送出美妙直傳,迪姆華拿左路傳中,諾定咸森林中堅梅里路情急之下擺烏龍。不過,急需搶分護級嘅諾定咸森林立即反攻,27分鐘艾蘭加右路傳中,基斯活特第一時間起腳射入扳平。森林之後仲有1次黃金機會,基斯活特近門補射,卻中柱彈出,為輸波埋下伏線。
換邊之後,熱刺控制番比賽節奏,52分鐘孫興民橫傳,中堅雲迪尹勁射入網,亦係呢位22歲荷蘭國腳繼上年10月對盧頓,為球隊一箭定江山後,今季第2次入波,6分鐘之後,右後衞柏度樸路射成3比1。熱刺全取3分,憑較多淨得球,力壓同分嘅阿士東維拉,升上第4位,加上熱刺踢少維拉1場,爭前4位佔有主動權。
另一支倫敦球隊車路士作客包尾嘅錫菲聯,竟然失分而回,車仔由堤亞高施華、馬度基各建一功兩度領先,但戰至補時,被錫菲聯前鋒奧利華麥貝尼射入逼和2比2。